Agustin Beloki

Agustin Beloki Gerendiain (Etxaleku, 1904 - Etxaleku, 1996ko maiatzaren 19a) nafar okin eta bertsolaria izan zen.

Bizitza 
Agustin Beloki 1904an jaio zen Etxalekuko Iturrikoa izeneko etxean. Hamar urte zituelarik bota zuen lehenbiziko bertsoa. Aitarekin joana zen Irurtzungo feriara idiak saltzera. Idiek ez zuten erostunik aurkitu, ordea, eta sosik gabe itzuli ziren herrira. Ondoko hau paratu zuen etxeko atarían:
Gure aitek idi horiek 

nahi dituela saldu

nahi baina ez saldu,

zer dik horrek galdu?

Otamendin etxean

ederki bazkaldu

Soldadu denboran bi urte pasatu zituen Marokoko Rifen, Afrikako Gerran. Handik igorri zuen honako bertso hau, eskutitz batean:
Tierra honetan egiten ditik

bero ikaragarriek

Iturrikoak hemen zabilek

gehienetan egarriek

tierra hontako gauz denak eta

hemengo inbento guztiek

baino gehiago balio baitik

nee atariko iturriek

Marokotik itzulitakoan, okindegia jarri zuen Etxalekun, eta Imotz osoan partitzen zuen ogia asto batekin. Bertsotan anitz ibili zen ezkondu artean, Etxalekuko beste bertsolari batekin gehienean, Migel Arrokirekin. Beti elkarrekin, festa, inaute eta jaietan, hamarna duro hartu zuten sorterrian 1927an egin ziren "Euskal bestetan" aritzeagatik.

Erreferentziak

Kanpo estekak 
 Agustin Beloki, BDB Bertsolaritzaren datu-basea, bdb.bertsozale.eus
 Agustin Beloki, Nafarroako Euskararen Mediateka, mediateka.eus

Nafarroa Garaiko bertsolariak
Imoztarrak
Okinak